32002D0857
L 301/19
JURNALUL OFÍCIAL AL UNIUNII EUROPENE
DECIZIA COMISIEI
din 29 octombrie 2002
de stabilire a condițiilor specifice pentru importurile de produse pescărești originare din Surinam
[notificată cu numărul C(2002) 4092]
(Text cu relevanță pentru SEE)
(2002/857/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producția și introducerea pe piață a produselor pescărești (1), astfel cum a fost modificată ultima dată prin Directiva 97/79/CE (2), în special articolul 11 alineatul (1),
întrucât:
(1)
S-a efectuat o inspecție în numele Comisiei în Surinam pentru a verifica condițiile în care sunt produse, depozitate și livrate produsele pescărești spre Comunitate.
(2)
Cerințele prevăzute de legislația din Surinam privind inspecția sanitară și monitorizarea produselor pescărești pot fi considerate echivalente cu cele stabilite de Directiva 91/493/CEE.
(3)
În special, „Fisheries Department (FD) of the Ministry of Agriculture, Animal Husbandry and Fisheries” este capabilă să verifice eficient punerea în aplicare a legislației în vigoare.
(4)
Este necesar să se stabilească norme detaliate cu privire la certificatul de sănătate care trebuie să însoțească, în temeiul Directivei 91/493/CEE, loturile de produse pescărești importate în Comunitate din Surinam. În special acele norme trebuie să precizeze definirea unui model de certificat, cerințele minime privind limba sau limbile în care trebuie întocmit și statutul persoanei împuternicite să îl semneze.
(5)
Marca ce trebuie aplicată pe ambalajele de produse pescărești trebuie să precizeze numele țării terțe și numărul de aprobare/înregistrare a unității, a navei-uzină, a antrepozitului frigorific sau a navei echipate pentru congelare de origine, cu excepția anumitor produse congelate.
(6)
De asemenea, este necesar să se întocmească o listă cu unitățile desemnate, nave-uzină sau antrepozite frigorifice și o listă cu navele echipate pentru congelare în conformitate cu cerințele Directivei 92/48/CEE din 16 iunie 1992 de stabilire a normelor minime de igienă care se aplică produselor pescărești obținute la bordul anumitor nave în conformitate cu prevederile articolului 3 alineatul (1) litera (a) punctul I din Directiva 91/493/CEE (3). Aceste liste ar trebui să fie întocmite pe baza unei comunicări de la FD către Comisie. În consecință, este responsabilitatea FD să asigure respectarea dispozițiilor relevante ale Directivei 91/493/CEE.
(7)
FD a dat asigurări oficiale privind respectarea normelor prevăzute la capitolul V din anexa la Directiva 91/493/CEE în ceea ce privește controlul produselor pescărești și referitor la îndeplinirea cerințelor de igienă echivalente cu cele stabilite de respectiva directivă.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
„Fisheries Department (FD) of the Ministry of Agriculture, Animal Husbandry and Fisheries” este autoritatea competentă din Surinam pentru verificarea și certificarea respectării de către produsele pescărești a cerințelor Directivei 91/493/CEE.
Articolul 2
(1) Produsele pescărești importate în Comunitate din Surinam îndeplinesc condițiile prevăzute la alineatele (2), (3) și (4).
(2) Fiecare lot este însoțit de un certificat de sănătate în original, numerotat, completat corespunzător, semnat, datat și cuprinzând o singură foaie în conformitate cu modelul din anexa I.
(3) Produsele provin din unități desemnate, nave-uzină, antrepozite frigorifice sau nave echipate pentru congelare înregistrate, enumerate la anexa II.
(4) Cu excepția produselor pescărești congelate în vrac și destinate fabricării de alimente conservate, toate ambalajele poartă mențiunea „SURINAM” și numărul de aprobare/înregistrare a unității, a navei-uzină, a antrepozitului frigorific sau a navei echipate pentru congelare de origine, cu litere indelebile.
Articolul 3
(1) Certificatul prevăzut la articolul 2 alineatul (2) se întocmește în cel puțin o limbă oficială a statului membru în care se efectuează verificările.
(2) Certificatul poartă numele, titlul și semnătura reprezentantului FD și ștampila oficială a acestuia în altă culoare decât cea a altor mențiuni.
Articolul 4
Prezenta decizie se aplică de la 20 decembrie 2002.
Articolul 5
Prezenta decizie se adresează statelor membre.
Adoptată la Bruxelles, 29 octombrie 2002.